Nie nodig om weermag in PE te ontplooi, sê CeleBheki Cele gedurende sy besoek. (Foto: ANA) Bheki Cele, die minister van polisie, het inwoners van Port Elizabeth se noordelike gebiede verseker dat dit nie nodig is om die weermag in dié bende-geteisterde gebiede te ontplooi nie aangesien die polisie beplan om operasies hier te versterk. Cele het Donderdag die noordelike gebiede saam met lt.genl. Liziwe Ntshinga, provinsiale polisiekommissaris, en Mongameli Bobani, burgemeester van die Nelson Mandelabaai-metro, besoek. Die minister het tydens die besoek inwoners by Booysenspark toegespreek waar hy gesê het die stryd teen bendes en verwante misdaad is ŉ nasionale prioriteit. Juis hierom die onlangse aankondiging van ŉ teen-bende-eenheid op nasionale vlak. “Drie provinsies is hoog op die radar wanneer dit kom by bendeverwante misdaad en die polisie het [dus] ŉ sterk teenwoordigheid in die Wes-Kaap, Gauteng en die Oos-Kaap om die situasie te stabiliseer en wet en orde te handhaaf,” het Cele gesê. ŉ Totaal van 37 mense is sedert die begin van die operasie verlede jaar in hegtenis geneem en skuldig bevind aan bendeverwante misdaad in die Oos-Kaap.